Kreftstudie feilet – Bjørn Rune Gjelsten tapte 700 millioner på minutter
Selskapet Ultimovacs varsler at viktig kreftstudie ikke nådde målet. Aksjen sendes rett ned på Oslo Børs. – Dette er veldig dårlige nyheter for selskapet. Dette har vært deres hovedstudie og nå vi får vi hovedresultatet, at man ikke ser noen effekt av vaksinen på det endepunktet man måler på, som er progresjonsfri overlevelse, sier analytiker Geir Hiller Holom i DNB Markets til E24. – Dette er dramatisk med negativt fortegn for selskapet, sier han. Ultimovacs melder torsdag at selskapets kreftstudie med vaksinekandidaten UV1 ikke nådde målet om å forlenge overlevelsen for pasientgruppen.  Selskapet utvikler en vaksine mot kreft basert på forskning på Radiumhospitalet i Oslo.  Aksjekollaps Holom ventet før børsåpning at aksjen vil falle hele 80 prosent på nyhetene. Torsdag formiddag ble aksjen automatisk handelsstanset og etter at handelen åpner stuper kursen 93 prosent. – Det er basert på at dette har vært deres hovedstudie. Når de ikke får positive resultater vil tilliten til vaksinens effekt bli betydelig svekket. I tillegg holder selskapet på å gå tom for penger og må hente penger i løpet av året. Det blir vanskelig for selskapet, sier Holom. Markedsverdien til Ultimovacs har i løpet av få minutter krympet fra 4,1 milliarder kroner til 300 millioner kroner.  De profilerte investorene Bjørn Rune Gjelsten og Stein Erik Hagen topper aksjonærlisten til Ultimovacs. De eier henholdsvis 18,9 og 7,9 prosent av biotekselskapet gjennom sine selskaper Gjelsten Holding as og Canica as.  Aksjeraset barberer Gjelstens verdier med over 700 millioner kroner, mens Hagen går på et papirtap på rundt 300 millioner.  Stiftelsen og helseinvestoren Radforsk, milliardær Helene Sundt, arving etter skipsrederen Petter Sundt, og Sundt-familien er også store eiere i Ultimovacs.  Folketrygdfondet eier knappe 1 prosent av selskapet.  Eiendomsmilliardær Torstein Tvenge eier 0,6 prosent. Skuffet over resultatene Ultimovacs skriver i meldingen at selskapet vil gjøre tiltak for å bevare kontantbeholdningen, slik at det har finansielle ressurser til å klare seg inn i 2025. Medisinsk direktør Jens Bjørheim sier i meldingen at Ultimovacs hadde lagt listen svært høyt for vaksinekandidaten ved å sammenligne den med det som er ansett å være den mest effektive behandlingen for pasientgruppen i dag.  Han sier at selskapet likevel er skuffet over at vaksinekandidaten ikke ga «ytterligere klinisk nytte» for pasientene.  Ultimovacs tester produktene sine gjennom flere studier. Dette var den andre av fem resultater i det såkalte fase 2-programmet. De tre andre studiene pågår og det er ventet resultater fra en studie i tredje kvartal i år. – De har flere studier og det er positivt isolert sett. Men tilliten til vaksinen er nå betydelig svekket, sier Holom. – At man ikke ser effekt i denne indikasjonen, det vil jo gjøre at man har mindre tillit til at den skal virke i andre indikasjoner. Det er en mager trøst at man har noen flere skudd på mål, sier han.
Ultimovacs kunngjorde at firmaets viktige kreftstudie ikke nådde målet, noe som sender aksjen ned over 90 prosent.  Selskapets markedsverdi falt fra 4,1 milliarder kroner til 300 millioner kroner på få minutter. Storaksjonær Bjørn Rune Gjelsten kunne se aksjeverdiene falle med over 700 millioner kroner. Til tross for skuffelsen over resultatene, prøver Ultimovacs å bevare kontantbeholdningen for å sikre økonomiske ressurser frem til 2025.  Andre studier pågår og resultater fra en annen studie ventes i tredje kvartal i år.